
A légkörfénylés (angolul: airglow, nightglow) – ez a magaslégköri kémiai folyamatok által befolyásolt, és az űrhajósok számára állandó látványt nyújtó légköroptikai tünemény – különböző színű (leggyakrabban vörös vagy zöld) burokként veszi körül Földünket. Ritka és szerencsés helyzetekben azonban sávjai a földfelszínről is megfigyelhetők. A horizonttól induló sávok átszelhetik az egész égboltot és összeköthetik az ég két legtávolabbi, átellenes pontját. A sávok párhuzamosak, a perspektivikus hatás miatt azonban összetartónak tűnnek. Cikkünkben bemutatjuk a légkörfénylés hátterében húzódó folyamatokat, megfigyelésének és fényképezésének lehetséges módszereit, valamint néhány sikeres hazai észleléséről is beszámolunk.
A légkörfény kialakulása

A Napból érkező nagy energiájú, 100-280 nm hullámhosszú UV-C (ultraibolya) sugárzás a 100 km feletti termoszférában lévő légköri oxigén és nitrogén molekulákat gerjesztett állapotba hozza, és atomjaira bonthatja. A magasabb energiaszintű atomok ritkán tudnak ütközni egymással, mivel a 80 km-nél magasabb légrétegekben igen ritka a levegő. Ha azonban egymással vagy más légköri részecskékkel találkoznak és reakcióba lépnek (például hidroxil-gyökökké vagy nitrogén-monoxiddá állnak össze), akkor a gerjesztett állapotot fenntartó energia fény kisugárzásával távozik, kialakítva ezzel a légkörfényt.

A jelenség többféle színben is tündökölhet attól függően, hogy a légkör mely magasságában zajlik le a folyamat, illetve mely atomok és molekulák vesznek részt a kémiai reakciókban (1. ábra). A légkörfény legfényesebb és leggyakrabban megjelenő zöld (558 nm) sávjai a 90-100 km magasságban gerjesztett oxigén atomok fénykisugárzásának köszönhetően tűnnek fel az égbolton, míg a gyengébb vörös sávok kialakulásáért az ennél magasabban (150-300 km) lévő gerjesztett oxigén atomok felelősek. Kék légkörfényt hozhat létre 95 km magasságban a molekuláris oxigén, míg a sárga légkörfény kialakulásával a 92 km magasságban előforduló, meteoritokból származó nátrium hozható összefüggésbe. A gerjesztett hidroxil-gyökök 86-87 km magasságban hozzák létre a vörös és infravörös légkörfényt. A légkörfénylés a légkör 86 km-nél alacsonyabb rétegeiben nem alakulhat ki, mivel az UV-C sugárzás a magaslégkörben felemésztődik, az alacsonyabbra is eljutó UV-B és UV-A sugárzás pedig olyan kis energiájú, hogy nem képes a fent bemutatott fotokémiai folyamatok megindítására (Chamberlain 1961, Silverman 1970).

1. ábra. A légkörfény többféle színben is feltűnhet az égbolton, a fotokémiai reakciókban résztvevő atomoktól és molekuláktól függően. Spektrumát a 90-100 km magasságban lévő gerjesztett oxigén atomok révén kialakuló zöld (558 nm) fény uralja. A gyengébb vörös (630 és 636 nm) légkörfénysávokat az ennél magasabban lévő gerjesztett oxigén atomok okozzák. Ezeken kívül gerjesztett O2 molekulák, hidroxil-gyökök (OH) és nátrium (589 nm) közreműködésével is kialakulhat a jelenség (atoptics.co.uk).
A légkörfény morfológiája változatos: kialakulhat egybefüggően, ám sávok és foltok is változatossá tehetik a látványt. A jelenség tehát hasonlít a sarki fényhez, ám kialakulásukban különbségek fedezhetők fel. A sarki fény okozói a Napból érkező elektromosan töltött részecskeáramok, amelyek csak a Föld mágneses térszerkezete által megengedett helyeken (a pólusok körül húzódó gyűrűben) tudják elérni és gerjeszteni a felsőlégkör atomjait s molekuláit. A légkörfénylés előfeltétele viszont kizárólag az UV sugárzás, ami Földünket folyamatosan (bár különböző erősséggel) mindenütt eléri. A sarki fény tehát uralkodóan a magasabb szélességek mentén figyelhető meg, ezzel szemben a légkörfény megfigyelése elvben nincs helyhez kötve. További különbség a két tünemény között, hogy fényerejük nagyban eltér: a légkörfény alig észrevehető, a sarki fény ugyanakkor gyakran igen feltűnő és formailag változatosabb.

Csakúgy, mint a sarki fényre, a légkörfény kialakulására is befolyást gyakorol a naptevékenység 11 éves periodikus változása. A napfoltmaximum idején erősödő UV sugárzás miatt több légköri atom és molekula kerülhet gerjesztett állapotba, így ebben az időszakban nagyobb esély nyílik a légkörfény észlelésére.

Könnyen belátható, hogy a légkörfénylés mindig a Föld napsütötte oldalán a leglátványosabb, hiszen itt éri a legtöbb UV sugárzás a légkört, így itt történik atomjainak és molekuláinak gerjesztése is. A nappali (angolul: dayglow) és szürkületi (twilightglow) légkörfénylés megfigyelése a nappali világosságban azonban nem lehetséges [2]. Naplemente után az UV sugárzás csökkenésével a jelenség elhalványul, a Föld éjszakai oldalán tehát kevéssé lesz látványos.
A légkörfénylés korlátozott megfigyelése
Az éjszakai csillagos égbolt a régmúlt időkben kétségtelenül pazar látványt nyújtott, napjainkban azonban világszerte megjelenő probléma a csillagászati fényszennyezés. A közvilágítás legfontosabb funkciója, hogy a közlekedéshez szükséges fényt biztosítsa, a lakosság biztonságérzetét pedig növelik a jól kivilágított utcák, épületek. Sok esetben azonban jócskán a valóságos igényeken felül bocsátunk ki fényt. A meggondolatlanul elhelyezett és fölöslegesen üzemeltetett fényforrások számtalan káros hatást fejtenek ki az élővilágra (Joseph és társai 1991, Kriska Gy. és Horváth G. 2008, Malik P. és társai 2008, Horváth G. és társai 2009, Horváth G. 2012), és a zavaró fények nemcsak az éjszakai természeti környezetet károsítják, hanem annak megfigyelését is. Az éjszakai égbolt háttérfényessége a légkörből visszaszóródó felszíni eredetű mesterséges fények miatt folyamatosan emelkedik, elhomályosítva ezzel a csillagok és a légkörfény látványát. Arisztotelész a mi helyzetünkhöz mérten jóval nagyobb eséllyel figyelhette meg a légkörfényt, ahogyan a vöröses sávokban feltűnő szokatlan éjszakai tüneményről egyes kutatók szerint be is számolt (Silverman 1970). A 20. század elejéig számos feljegyzés készült a ragyogóan, fényesen mozgó sávokról, a légkörfény modern módszerekkel történő kutatása azonban csak az 1920-as években indult meg.


Ahogyan azt korábban említettük, a légkörfény a Földön mindenütt jelen van, a halvány tünemény megfigyeléséhez és fényképezéséhez mégis nehéz megfelelő helyszínt találni. Csak a települések fényszennyezésétől távoli helyszíneken járhatunk sikerrel, ahol ugyanakkor megfelelő rálátás is szükséges a csillagos égbolt nagy részére. Mivel az emberi szem a zöld színre a legérzékenyebb, így a zöld légkörfény szabad szemmel történő észlelésére van főként esélyünk, a vörös légkörfény gyakorlatilag láthatatlan számunkra.

Légkörfény-észlelések Magyarországról
Hazánkból már vélhetően többször is megfigyelték, megörökítették a légkörfénylést olyan helyekről, amelyek fényszennyezés szempontjából kevésbé veszélyeztetettek, de mindeddig úgy, hogy erről nem tudtak – vagy a jelenség nem kellően látványos volta miatt nem tudtak erről kétséget kizáróan meggyőződni. A közelmúltban azonban több ízben is sikerült bizonyosságot szerezni a jelenség sikeres hazai megfigyeléséről.

Szabó Ádám 2012. augusztus 14/15-én a Bajai Csillagvizsgálónál megrendezett meteor-megfigyelő táborban észlelte a jelenséget úgy, hogy eredetileg nem is számított rá. A jelentős meteorraj-aktivitás elmaradása miatt felvételeket készített a Tejútról, ám a képeket utólag a helyszínen átnézve azt tapasztalta, hogy az égbolt háttérfényessége képről képre változott, holott a Nikon D5100 fényképezőgép beállításai mindvégig ugyanazok voltak. Első ránézésre hibára gyanakodott, de néhány képet újra megvizsgálva jellegzetes inhomogenitásokra lett figyelmes az égbolton. Halszemoptika csatlakoztatása után jobb rálátást tudott nyerni a jelenség természetére, ekkor sikerült felismernie, hogy a légkörfény jellegzetes zöld sávjai tűntek fel. A jelenség nagyjából 20:30-kor (UT) vált felismerhetővé, 22:32-kor pedig már egyenletes eloszlással és intenzitással borította be az egész égboltot (2. ábra). Ez a mintázat hozzávetőlegesen az égbolt forgásának sebességével mozdult el az idő múlásával, de annak irányától eltérve. A később (23:40-kor) készített fényképek alapján (2. ábra) a légkörfény mintázata nemcsak elmozdult, hanem az egyes részek intenzitásarányai is megváltoztak. A Nagy Medve csillagkép környezetében lévő sávok kifejezetten erőssé váltak: a színük ugyan nem, de körvonaluk szabad szemmel is megfigyelhető volt. Mindez a zavartalan meteorológiai körülmények (nyugodt levegő, felhőtlen égbolt) fennállása nélkül nem lett volna lehetséges. A legfényesebb sávok a 01:20-kor készült felvételeken is jól felismerhetők, ugyanakkor 23:40 után a jelenség egésze egyértelműen halványabbá vált.

Az augusztusi éjszakán kívül Szabó Ádámnak 2012. október 21-én is sikerült megörökítenie a légkörfénylést, de az csak egyetlen 00:55-kor készült képen volt felfedezhető. A jelenség ekkor sokkal halványabb volt, szabad szemmel nem volt érzékelhető, de a fényképen néhány halvány, hosszú ferde sáv formájában azért kirajzolódott a horizont közelében.

2. ábra. Zöld légkörfény Bajáról 2012 nyarán. Sávjai az egész égbolton jelen voltak, ám 23:40 táján a horizont közelében kifejezetten erőssé, szabad szemmel is láthatóvá váltak. A felső fotón vízszintesen, az alsó fotó közepén függőlegesen a Tejút sávja látható (2012. augusztus 14., 22:32 és 23:40 UT, Szabó Ádám felvételei).
Schmall Rafael a Zselic környékén két alkalommal is megörökítette a légkörfénylést: 2012. november 8-án (3. ábra) és 2013. február 7-én. Utóbbi alkalommal Pintér András is lefényképezte a vörös légkörfény sávjait Mihályitól délre, ám a fényképezés elsődleges célja ezúttal is más (az állatövi fény) megörökítése volt.

Amint az a fentiekből látható, a hazai légkörfény-észlelések minden esetben a szerencsés véletlennek voltak köszönhetők. Az észlelők minden esetben más céllal készítettek fényképeket az éjszakai égboltról, a légkörfény az elkészített felvételeken (Szabó Ádám 2012. augusztusi észlelése kivételével) csak utólag volt észlelhető.

3. ábra. Vörös légkörfény Kaposfőtől délre 
(2012. november 8., 19:10 UT, Schmall Rafael felvétele).

Fényképezési lehetőségek
A légkörfénylés észlelésére derült, tiszta, holdfénymentes éjszakákon akadhat lehetőségünk, így a fényképezéséhez elengedhetetlen a fotóállvány és a távkioldó használata. Mivel a légkörfény halvány sávjai az égbolt bármely részén feltűnhetnek, érdemes a lehető legnagyobb látószögű objektívet, főként halszemoptikát használni. A rövidebb fókusztávolságú objektíveknél hosszabb (30 és 90 másodperc közötti) záridő is használható az éjszakai égbolt fotózásához, anélkül, hogy a csillagok zavaró mértékben elmozdulnának az elkészült képen. A halvány légkörfény sikeres megörökítéséhez célszerű a fényképezőgép érzékenységét magasra állítani, de ügyelni kell arra, hogy ez típustól függően megnövelheti az elkészült kép szemcsézettségét. Ha módunkban áll, készítsünk sorozatfelvételt ugyanazokkal a beállításokkal, így az elkészült képek utólagos feldolgozásával és esetleges animációk készítésével észrevehetjük a légkörfény sávjait, illetve azok mozgását.

